Alkuperänimityksen ja maantieteellisten merkintöjen suojasta annetun neuvoston asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2003/C 56/02)

Tämä julkaiseminen sisältää oikeuden vastustaa rekisteröintiä mainitun asetuksen 7 artiklassa tarkoitetulla tavalla. Väitteet hakemusta vastaan on tehtävä jäsenvaltion toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN (x) SMM ( )

Asiakirjan kansallinen numero: 80

1. Jäsenvaltion toimivaltainen viranomainen Nimi: Subdirección General de Denominaciones de Calidad y Relaciones Interprofesionales y Contractuales

Dirección General de Alimentación

Subsecretaría de Agricultura, Pesca y Alimentación

Ministerio de Agricultura, Pesca y Alimentación

Osoite: Paseo Infanta Isabel, 1

E-28071 Madrid

Puhelin (34) 91 347 53 94

Faksi (34) 91 347 54 10.

2. Hakijaryhmittymä 2.1 Nimi: Cadí SCCL

2.2 Osoite: Sant Ermengol, 37

E-25700 La Seu d'Urgell (Lleida)

2.3 Kokoonpano: Tuottaja/jalostaja (x) muu ( ).

3. Tuotelaji: Rasvat. Voi. Luokka 1.5.

4. Tavaraerittely

(tiivistelmä 4 artiklan 2 kohdan edellytyksistä)

4.1 Nimi: "Mantequilla de l'Alt Urgell y la Cerdanya" tai "Mantega de l'Alt Urgell i la Cerdanya".

4.2 Kuvaus: Lehmänmaidosta tehdystä pastöroidusta kermasta valmistettu voi. Voin aistinvaraiset ominaispiirteet ovat seuraavat: kiinteä ja yhtenäinen koostumus, erittäin pehmeä, hyvin sulava eikä juuri tartu kitalakeen, yhtenäinen kirkkaankeltainen väri, jonka voimakkuus riippuu vuodenajasta ja perustuu siihen, että voi on hyvin karotenoidipitoista (A-vitamiinin esiaste), sen maku ja haju on aluksi voimakas, hieno, pehmeä, tosin hieman hapan ja muistuttaa pähkinän makua, mikä johtuu tuoreessa kermassa luonnostaan olevista rasvahapoista ja kerman pitkässä erityisiin maitohapatteisiin perustuvassa kypsytyksessä (48 tuntia) muodostuneesta diasetyylista.

4.3 Maantieteellinen alue: Mantequilla de l'Alt Urgell y la Cerdanya tai Mantega de l'Alt Urgell i la Cerdanya -voin valmistuksessa käytetyn maidon tuotantoalue ja voin varsinainen valmistusalue on sama, ja se ulottuu Pyreneillä sijaitseviin Alt Urgellin ja Cerdanyan kuntiin Iberian niemimaan koillisosissa.

4.4 Alkuperätodisteet: Voi valmistetaan friisiläisen lehmän maidosta, jota saadaan sääntelyneuvoston tuottajarekisteriin kirjatuista karjankasvattamoista, jotka sijaitsevat edellä mainitulla tuotantoalueella. Näiden lehmien ravinto koostuu pääasiallisesti kyseisten laaksojen ruohosta ja rehusta. Sekä raaka-ainetta että valmistusvaiheita valvotaan lopputuotteen laadun varmistamiseksi. Tarkastusten päätyttyä voi saatetaan markkinoille numeroituun päällykseen merkityin alkuperätakuin.

4.5 Viljelymenetelmä/Valmistusmenetelmä: Voin valmistuksessa maidosta kuoritaan kerma (0 prosenttiin rasvaa), se steriloidaan 120 celsiusasteessa 20 minuutin ajan ja lopuksi jäähdytetään 22 celsiusasteen lämpötilaan. Saatu kerma pastöroidaan ja lopuksi poistetaan kaasu. Tämän jälkeen pastöroitu kerma jäähdytetään, minkä jälkeen aloitetaan kypsytys erityisten mesofiilisten maitoentsyymien avulla; aloitetaan inkubaatio, joka kestää 20 tuntia 22 celsiusasteessa. Tämän jälkeen tarkistetaan, että happamuusaste on 80-100 dornicastetta, jolloin hapatus on sopiva. Alueen maidosta idätetyt hapatteet hajotetaan; hajotussuhde on 2-3 prosenttia idätettyjä hapatteita 100 litrassa kermaa. Vaihe toteutetaan 16-18 celsiusasteessa 48 tuntia, jona aikana kerma saavuttaa sopivan kypsyysasteen ja 40-50 dornicasteen happamuuden. Kermaa vispataan, kunnes saadaan sopivat säännönmukaiset ja yhtenäiset voirakeet (jotka ovat riisinjyvän kokoisia). Heran erottamisen jälkeen voirakeet pestään. Tämän jälkeen seos muotoillaan kiinteäksi voikimpaleeksi. Valmistus päättyy voin pakkaamiseen.

Väriaineiden tai muiden lisäaineiden käyttö on ehdottomasti kielletty, eikä voissa saa olla jäämiä antibiooteista tai käymisenestoaineista.

4.6 Yhteys maantieteelliseen alkuperään: 1900-luvun alkuun asti tämän alueen tärkeimpiä viljelytuotteita olivat viiniköynnökset. Viinikirvan aiheuttamien tuhojen jälkeen oli löydettävä vaihtoehtoja viljelijöiden talouden elvyttämiseksi. Päätettiin valita karjankasvatus, jolla korvattiin viini- ja mantelitarhat luonnonniityin ja tekonurmikentin, jotta nautakarjan määrää voitiin lisätä.

1900-luvun alussa karjankasvatuksessa keskityttiin lähinnä lihantuotantoon, mutta myöhemmin karjatilojen tärkein tuote oli maito. Voita valmistettiin kotitekoisissa ja perinteisissä muoteissa omaan kulutukseen. Cadin osuuskunta perustettiin vuonna 1915. Sen jäseninä ovat seudun vaikeapääsyisten alueiden karjankasvattajat. Osuuskunta kerää voin valmistusta varten näiden tuottaman maidon.

Pyreneitten keskiosien etelärinteillä Kataloniassa sijaitsevat Alt Urgellin ja Cerdanyan kunnat muodostavat kaistaleen, johon kuuluu korkeita ja keskisuuria vuoria laaksoineen, vuoripuroineen ja virtoineen.

Tällä alueella vallitsee melko kylmä ja kuiva Välimeren ilmasto. Taivas on kirkas ja pilvetön, aurinko paistaa kirkkaasti. Nämä ilmasto-olosuhteet suovat niittyjen ja laidunten kasvilajeille karjan ravinnoksi erityisen ihanteelliset ominaispiirteet.

Alt Urgellin ja Cerdanyan voin valmistuksessa käytetty kerma ja maito saadaan lehmistä, joiden ruokinnassa käytetään enimmäkseen rehua. Rehun osuus päivittäisravinnossa on 70 prosenttia. Rehu on peräisin tuotantoalueelta ja sitä annostellaan lehmille tuoreena heinänä, leikattuna heinänä ja siilorehuna. Rehu on pääasiallisesti peräisin luonnonniityiltä, joilta heinä leikataan ensimmäisen kerran huhtikuun lopulla, jolloin sen laatu on parhaimmillaan ja jolloin koiranheinä, natalajikkeet, kattaralajikkeet, raiheinä, josta alueella käytetään nimitystä "margall", ja muut heinäkasvit alkavat kukkia. Ensimmäisessä leikkuussa saatu heinä säilytetään siiloissa sen parhaan ravintolaadun säilyttämiseksi.

Toisesta leikkuusta käytetään nimitystä "redall", ja siinä saadaan pääasiallisesti raiheinää, joka kuivataan, sillä kesäkuun ilmasto edistää nopeaa kuivumista, mikä puolestaan tuottaa korkealaatuista kuivattua heinää.

Kesällä osaa luonnonniityistä käytetään laitumena ja siinä yhteydessä valvotaan, että heinä on mahdollisimman pehmyttä, jolloin sen laatu on paras mahdollinen.

Alt Urgellin kunnan eteläosissa rehun osa-aineksena on lähinnä maissi, joka säilötään siiloissa pehmeinä jyvinä, joissa on noin 30 prosenttia kuiva-ainetta. Alueella on myös sinimailasta, joka kerätään ennen kukintaa, jolloin laatu on parhaimmillaan säilytettäväksi kuivattuna. Sinimailasen viljely sopii hyvin seudun eteläosiin, jotka ovat kalkkipitoisia.

Rehun koostumus on seuraava: 1/3 luonnonniityiltä saatua kuivaheinää ja tuoretta heinää, 1/3 luonnonniityiltä saadusta heinästä siiloissa kuivattua rehua ja 1/3 siiloissa kuivattua maissia.

Loput 30 prosenttia ravinnosta koostuu viljasta: ohrasta, vehnästä, maissista jne. Vilja tuotetaan pääasiallisesti Alt Urgellin eteläosissa ja Cerdanyan aurinkoisimmissa osissa, joissa hallitsevana lajina on lähinnä ruis, joka sopeutuu vuoristoon eikä ole hallanarka.

Tämän voin laatu ja erityiset ominaispiirteet perustuvat pääasiallisesti alueelle tyypilliseen kasvistoon, jota käytetään karjan ruokinnassa, sekä erittäin huolellisiin valmistusmenetelmiin; pastöroidun kerman kypsytys on pitkä (2 päivää) ja se perustuu sille ominaisiin mesofiilisiin maitobakteereihin (hapatteisiin ja aromaattisiin yhdisteisiin), jotka koostuvat seuraavista aineksista: streptococcus lactis, streptococcus diacetilactis ja leuconostoc citrovorum. Näiden entsyymien viljely ja kasvatus aloitetaan valmistamalla niille kasvualusta Alt Urgellin ja Cerdanyan maidosta. Tällä menetelmällä saadaan korostettua voille ominaista aromia, joka on sen erikoisuus.

4.7 Valvontaelin Nimi: Calitax

Osoite: Tuset, 10

E-08006 Barcelona

Puh. (34) 93 217 27 03.

Valvontaelin täyttää standardin EN-45011 vaatimukset.

4.8 Merkintä: Sääntelyneuvosto toimittaa numeroinnin päällykseen, jossa näkyy merkintä "Mantequilla de l'Alt Urgell y la Cerdanya" ja oma tunnus.

4.9 Kansalliset lakisääteiset vaatimukset - 2.12.1970 annettu laki N:o 25/70, Estatuto de la Viña, del vino y de los alcoholes (laki viiniköynnöksistä, viinistä ja alkoholijuomista),

- 25.1.1994 annettu määräys Espanjan lainsäädännön yhteensovittamisesta maataloustuotteiden ja elintarvikkeiden maantieteellisten merkintöjen ja alkuperänimitysten suojasta 25 päivänä tammikuuta 1994 annetun asetuksen (ETY) N:o 2081/1992 kanssa,

- 22.10.1999 annettu kuninkaallinen asetus N:o 1643/1999 ja yhteisön suojattuja alkuperänimityksiä ja maantieteellisiä merkintöjä koskevien hakemusten jättämismenettelystä yhteisön rekisteriin kirjaamiseksi.

EY-asiakirjanumero: ES/00187/2001.03.08.

Täydellisen asiakirja-aineiston vastaanottopäivä: 6. syyskuuta 2001.